„ Hann var búinn að leita til okkar áður og lýsti því yfir að hann vildi vera með . Hann er bara búinn að vera að leita sér að vinnu , “ segir Björt Ólafsdóttir , þingmaður Bjartrar framtíðar , þegar blaðamaður leitaði viðbragða við þeirri ákvörðun Jóns Gnarrs , eins stofnenda Bjartrar framtíðar , að ganga til liðs við Samfylkinguna . Jón mun koma að kosningabaráttu flokksins og veita ráðgjöf . Björt segir ekki koma á óvart að gamall skemmtikraftur geti brugðið sér í ýmis líki . „ Það kom bara upp úr dúrnum að við gátum ekki borgað honum og þar við sat . “ Jón segir af og frá að hann hafi sóst eftir launuðu starfi hjá Bjartri framtíð áður en hann kaus að skrá sig í Samfylkinguna . „ Nei , ég er nú ekki einu sinni svo hugmyndaríkur að mér hefði dottið það í hug , “ segir Jón . Aðspurður segist hann þó vera á launum hjá Samfylkingunni . „ Kosningabarátta og sá heimur þykir mér heillandi og mér finnst ég fá tækifæri til að starfa með mjög áhugaverðum hópi hjá Samfylkingunni . “ Óttar Proppé , formaður Bjartrar framtíðar , vill heldur ekki kannast við að Jón hafi óskað eftir slíku hlutverki innan flokksins . „ Hann hefur verið í sambandi við mig og einstaka sinnum sést á fundum hjá okkur en það varð nú ekkert meira úr því , “ segir Óttarr .